**МОТИВИ**

## *проект на Наредба за изменение и допълнение на Наредба № 20 от 8.09.2011 г. относно правилата за безопасност и стандартите за пътническите кораби (обн., ДВ, бр. 73 от 2011 г., изм., бр. 93 от 2014 г., изм. и доп., бр. 52 от 2017 г. и бр. 7 от 2020 г., изм., бр. 70 от 2021 г.)*

Действащият подзаконов нормативен акт е издаден от министъра на транспорта и съобщенията през 2011 г. в изпълнение на законовата делегация по чл. 72, ал. 3 от Кодекса на търговското корабоплаване (КТК) и в предметния му обхват са включени две групи обществени отношения, а именно:

* обществените отношения, възникващи във връзка с прилагането на правила за безопасност и стандарти за нови и съществуващи пътнически кораби и високоскоростни пътнически кораби, които плават под българско или чуждо знаме и извършват вътрешни превози (т.е. превози между български пристанища);
* обществените отношения, свързани с гарантиране устойчивостта на ро-ро пътнически кораби в повредено състояние, независимо от знамето, под което плават, извършващи международни превози по редовна линия от или за българско пристанище.

С разпоредбите на Наредба № 20 от 8.09.2011 г. относно правилата за безопасност и стандартите за пътническите кораби (по-нататък за краткост „Наредба № 20“) са въведени изискванията на два акта на вторичното право на Европейския съюз:

* Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби (ОВ, L 163, 25 юни 2009 г.), както е изменена и допълнена с Директива 2010/36/ЕС на Комисията от 1 юни 2010 г. (ОВ, L 162, 29 юни 2010 г.), Директива (ЕС) 2016/844 на Комисията от 27 май 2016 г. (ОВ, L 41, 28 май 2016 г.), Директива (ЕС) 2017/2108 на Европейския парламент и на Съвета от 15 ноември 2017 г. (ОВ, L 315, 30 ноември 2017 г.), Делегиран регламент (ЕС) 2020/411 на Комисията от 19 ноември 2019 г. (ОВ, L 83, 19 март 2020 г.) и Делегиран регламент (ЕС) 2022/1180 на Комисията от 11 януари 2022 г. (ОВ, L 184, 11 юли 2022 г.), поправена – ОВ, L 193, 19 юли 2016 г. (по нататък за краткост „Директива 2009/45/ЕО“);
* Директива 2003/25/ЕО на Европейския Парламент и на Съвета от 14 април 2003 г. относно специфични изисквания за стабилност на ро-ро пътнически кораби (ОВ, L 163, 25 юни 2009 г.), както е изменена и допълнена с Директива 2005/12/ЕО на Комисията от 18 февруари 2005 г. (ОВ, L 48, 19 февруари 2005 г.), Регламент (ЕО) № 1137/2008 на Европейския парламент и на Съвета от 22 октомври 2008 г. (ОВ, L 311, 21 ноември 2008 г.) и Регламент (ЕС) 2019/1243 на Европейския парламент и на Съвета от 20 юни 2019 г. (ОВ, L 198, 25 юли 2019 г.) (по нататък за краткост „Директива 2003/25/ЕО“).

Предлаганият проект на Наредба за изменение и допълнение на Наредба № 20 е изготвен в изпълнение на мярка № 85 от Плана за действие за 2024 г. с мерките, произтичащи от членството на Република България в Европейския съюз, приет с Решение № 30 на Министерския съвет от 22 януари 2024 г. и има за цел:

* да бъдат въведени в българското законодателство изискванията на Директива (ЕС) 2023/946 на Европейския парламент и на Съвета от 10 май 2023 г. за изменение на Директива 2003/25/ЕО по отношение на включването на подобрени изисквания за стабилност и привеждането на посочената директива в съответствие с изискванията за стабилност, определени от Международната морска организация (OB, L 128, 15 май 2023 г.) (по нататък за краткост „Директива (ЕС) 2023/946“).
* да бъдат съобразени бележките на Европейската агенция по морска безопасност, съдържащи се в доклада от проведената през 2022 г. проверка, относно начина на прилагане на изискванията на Директива 2009/45/ЕО;
* да бъдат поправени установените в действащия подзаконов нормативен акт недостатъци, заключаващи се в това, че в резултат от извършените през годините промени към настоящия момент Наредба № 20 не отразява вярно и пълно някои от изискванията на Директива 2003/25/ЕО.

С оглед на очертаното по-горе приложно поле на Наредба № 20 и за гарантиране постигането на формулираните цели, с проекта на наредба се предлага нова организация на разпоредбите на подзаконовия нормативен акт при запазване, като цяло, на съществуващата структура (2 глави, Допълнителни и Заключителни разпоредби).

Предлага се глава първа, с чл. 1 – 16, която в момента е озаглавена „Общи разпоредби“ и включва правила относно обществени отношения, попадащи и в двете групи, описани по-горе, да промени наименованието си на: „Правила за безопасност и стандарти за нови и съществуващи пътнически кораби“ (§ 1 от проекта на наредба) и да включва уредба само на въпроси, свързани с правилата за безопасност и стандартите за нови и съществуващи пътнически кораби и високоскоростни пътнически кораби, които плават под българско или чуждо знаме и извършват вътрешни превози, в това число и при превоз на лица с намалена подвижност. По този начин в бъдеще нормите, въвеждащи изискванията на Директива 2009/45/ЕО, ще бъдат включени само в глава първа на Наредба № 20.

Предлага се също глава втора, с чл. 17 – 22, която в момента е озаглавена „Изисквания за безопасност към пътническите кораби и високоскоростните пътнически кораби за превоз по отношение на лицата с намалена подвижност“ и включва правила относно безопасността на пътническите кораби и високоскоростните пътнически кораби при превоз на лица с намалена подвижност, да промени наименованието си на: „Специални изисквания за устойчивост на ро-ро пътнически кораби“ (§ 19 от проекта на наредба относно глава втора от Наредба № 20) и да бъде посветена само на регламентирането на обществените отношения, свързани с гарантиране устойчивостта на ро-ро пътнически кораби в повредено състояние, независимо от знамето, под което плават, когато извършват международни превози по редовна линия от или за българско пристанище. По този начин, в бъдеще глава втора ще включва всички норми, въвеждащи изискванията на Директива 2003/25/ЕО.

Описаните промени са възможни благодарение и на обстоятелството, че от 19 септември 2021 г. се прилага Делегиран регламент (ЕС) 2020/411 на Комисията от 19 ноември 2019 г. за изменение на Директива 2009/45/ЕО на Европейския парламент и на Съвета за правилата за безопасност и стандартите за пътническите кораби, по отношение на изискванията за безопасност за пътнически кораби, осъществяващи вътрешни пътувания, заедно с неговите последващи изменения (по нататък за краткост „Делегиран регламент (ЕС) 2020/411“). В неговото Приложение III се съдържат насоките за постигане на безопасност за пътнически кораби и високоскоростни пътнически плавателни съдове при превоз на лица с намалена подвижност, което прави ненужно съществуването на национални разпоредби, повтарящи текстовете на акта на вторичното право на Европейския съюз с пряко действие.

Предлаганата реорганизация на разпоредбите на Наредба № 20 налага в глава първа да бъдат формирани по-малки структурни звена (раздели). Предлага се раздел I да бъде озаглавен „Общи разпоредби“ и да включва чл. 1 – 3 (§ 2 от проекта на наредба), регламентиращи приложното поле на наредбата и един общ за двете групи обществени отношения институт – морските зони. В раздел II, с наименование „Изисквания за безопасност и стандарти за пътнически, включително ро-ро пътнически, кораби и високоскоростни пътнически кораби, извършващи вътрешни превози“ (§ 6 от проекта на наредба), пък са включени съществуващите чл. 4 – 16, които подробно уреждат (както сочи и наименованието) изискванията за безопасност и стандарти за пътнически и високоскоростни пътнически кораби, когато извършват вътрешни превози. В раздел II е включен и новият чл. 16а (§ 18 от проекта на наредба), даващ най-обща уредба на въпросите относно безопасността на пътническите кораби и високоскоростните пътнически кораби при превоз на лица с намалена подвижност чрез: **1)** препратки към относимия акт на Международната морска организация и към Делегиран регламент (ЕС) 2020/411 и **2)** създаване на задължение за Изпълнителна агенция „Морска администрация“ да провежда консултации с национално представителните организации на и за хората с увреждания в процеса на прилагане на тези актове.

Останалите промени в текстовете на глава първа от Наредба № 20 са свързани с реализирането на втората формулирана цел – съобразяване на бележките на Европейската агенция по морска безопасност. Предлагат се изменения и допълнения на действащите текстове, с оглед поправяне на неясни формулировки или допуснати неточности при предаване смисъла на изискванията на Директива 2009/45/ЕО. В тази група разпоредби от проекта на наредба влизат: § 3, т. 1 и т. 2 (съответно относно изменение на ал. 1 и нова редакция на ал. 3 на чл. 1 от Наредба № 20); § 5 (относно нова редакция на чл. 3 от Наредба № 20); § 7 (относно изменение на чл. 4 от Наредба № 20); § 8, т. 1 (относно промени в чл. 6, ал. 1 от Наредба № 20); § 9 (относно нова редакция на чл. 7 от Наредба № 20); § 10, т. 4 и т. 6 (съответно относно изменение и допълнение на чл. 9, ал. 1, т. 4 от Наредба № 20 и създаване на т. 7 в същата разпоредба); § 11 (относно изменение и допълнение на чл. 10 от Наредба № 20); § 12 (относно промени в чл. 11 от Наредба № 20); § 13 (относно нова редакция на чл. 12 от Наредба № 20) § 15, т. 3 (относно нова редакция на чл. 14, ал. 3 от Наредба № 20); § 20, т. 2, 3 и 7 (относно изменения съответно в т. 3, 5 и 22 на § 1 от Допълнителните разпоредби на Наредба № 20) и заключителната разпоредба на § 26.

От така изброените текстове по-специално внимание заслужават: **1)** § 3, т. 1, с който се предлагат промени в чл. 1, ал. 1 от Наредба № 20, дефиниращи еднозначно ро-ро пътническите кораби като подвид на пътническите кораби, като по този начин се елиминира възможността за тълкуване дали и доколко изискванията на Директива 2009/45/ЕО, въведени в Наредба № 20, се прилагат и по отношение на тях; **2)** § 3, т. 2, предлагащ нова редакция на чл. 1, ал. 3 от Наредба № 20, установяваща ясно и недвусмислено изискването за приложимост на специалните правила за устойчивост и по отношение на определени класове ро-ро пътнически кораби, извършващи вътрешни превози; **3)** § 5, предлагащ нова редакция на чл. 3 от Наредба № 20, по-специално по отношение на дефинирането на границите на морските зони А, B, C и D и процедурата по тяхното определяне и оповестяване; **4)** § 20, т. 2, т. 3 и 7, с които се предлагат промени в определенията за „нов кораб“ (§ 1, т. 3 от Допълнителните разпоредби на Наредба № 20), „съществуващ кораб“ (§ 1, т. 5 от Допълнителните разпоредби на Наредба № 20) и „лица с намалена подвижност“ (§ 1, т. 22 от Допълнителните разпоредби на Наредба № 20), така че те да отразяват правилно смисъла на тези понятия, вложен от европейския законодател в текстовете на Директива 2009/45/ЕО и **5)** § 26, определящ ясно началната дата, от която правилата за безопасност и стандартите за нови и съществуващи пътнически кораби ще се прилагат по отношение на корабите, построени от еквивалентен материал.

Освен вече споменатия § 19 от проекта на наредба относно нова редакция на глава II от Наредба № 20, на постигането на първата и третата цели, свързани с точното въвеждане на изискванията на Директива 2003/25/ЕО, както е изменена с Директива (ЕС) 2023/946, са посветени също: § 3, т. 2 (относно нова редакция на чл. 1, ал. 3 от Наредба № 20); § 4, т. 1, буква „в“ (относно създаване на т. 4 в ал. 1 на чл. 2 от Наредба № 20); § 5 (относно нова редакция на чл. 3 от Наредба № 20); § 8, т. 2 и т. 3 (относно отмяната на ал. 2 и 3 на чл. 6 от Наредба № 20), § 15, т. 2 (относно отмяна на чл. 14, ал. 2 от Наредба № 20); § 20, т. 2, т. 3, т. 4, т. 6, т. 7 и т. 8 от проекта на наредба (относно изменение и допълнение на § 1 от Допълнителните разпоредби на Наредба № 20); § 21 (относно създаване на Приложение № 3 към чл. 19 и чл. 20, ал. 2 – 4); § 22 (относно създаване на Приложение № 4 към чл. 20, ал. 5); § 23 (относно създаване на Приложение № 5 към чл. 20, ал. 6); допълнителната разпоредба § 24 и преходната разпоредба на § 25. Сред така изброените текстове специално внимание следва да бъде отделено на: **1)** § 20, т. 4, т. 6 и т. 8, с които се предлагат съответно нови редакции на определителните норми за „редовна линия“ (§ 1, т. 17 от Допълнителните разпоредби на Наредба № 20) и „значима височина на вълната“ (§ 1, т. 20 от Допълнителните разпоредби на Наредба № 20) и създаване на дефиниции за понятията „ро-ро пътнически кораб“, „нов ро-ро пътнически кораб“, „съществуващ ро-ро пътнически кораб“, „специални изисквания за устойчивост“, „остатъчна запасна височина“, „SOLAS 90“, „SOLAS 2009“ и „SOLAS 2020“. Създаването на специални определения за „нов ро-ро пътнически кораб“ и „съществуващ ро-ро пътнически кораб“ е особено важно с оглед на обстоятелството, че вложеният от европейския законодател в тези термини смисъл за целите на Директива 2003/25/ЕО е различен от разбирането му за съдържанието на понятията „нов кораб“ и „съществуващ кораб“, употребени в Директива 2009/45/ЕО и **2)** преходната разпоредба на § 25, предвиждаща запазване валидността на свидетелствата за специални изисквания за устойчивост на ро-ро пътнически кораб, издадени от Изпълнителна агенция „Морска администрация“ преди 5 декември 2024 г. за съществуващи ро-ро пътнически кораби, които вече са въведени в експлоатация по редовна линия до или от пристанище на Република България.

Проектът на наредба съдържа и няколко текста, чиято задача е нормите на Наредба № 20 да бъдат приведени в пълно съответствие с изискванията на чл. 40, ал. 2, т. 3 и 4 от Указ № 883 от 1974 г. за прилагане на Закона за нормативните актове (обн., ДВ, бр. 39 от 1974 г., доп., ДВ, бр. 7 от 1978 г. и бр. 57 от 1980 г., изм., бр. 46 от 2007 г.) и с изискванията на Наредбата за единиците за измерване, разрешени за използване в Република България, приета с ПМС № 275 от 2002 г. (обн., ДВ, бр. 115 от 2002 г., изм., бр. 40 от 2006 г. и бр. 8 от 2010 г., изм. и доп., бр. 46 от 2020 г.) и използваната терминология да бъде уеднаквена с установената в Кодекса на търговското корабоплаване и другите подзаконови актове по неговото прилагане. В тази група са разпоредбите на § 4, т. 1, букви „а“ и „б“ (относно промени в чл. 2, ал. 1, т. 1 и 3 от Наредба №  20); § 4, т. 2 (относно изменение и допълнение на чл. 2, ал. 2, т. 1, буква „б“ от Наредба № 20); § 10, т. 1, 2 и 5 (относно промени в чл. 9, ал. 1, т. 1, 2 и 5 от Наредба № 20); § 14 (относно изменение на чл. 13 от Наредба № 20); § 15, т. 1 и т. 3 (относно промени в чл. 14, ал. 1 и ал. 3 от Наредба № 20); § 16 (относно промени в чл. 15 от Наредба № 20); § 17 (относно промени в чл. 16 от Наредба № 20) и § 20, т. 1 и 5 (съответно относно изменение на т. 2 и допълнение на т. 18 на § 1 от Допълнителните разпоредби на Наредба № 20).

Очакваните резултати от прилагането на предлагания проект на Наредба за изменение и допълнение на Наредба № 20 от 2011 г. относно правилата за безопасност и стандартите за пътническите кораби са:

* хармонизиране на българското законодателство с изискванията на

Директива (ЕС) 2023/946;

* отстраняване на неточните или неясни формулировки в част от разпоредбите на Наредба № 20, въвеждащи изискванията на Директива 2009/45/ЕО, предизвикали бележките на Европейската агенция по морска безопасност;
* пълно хармонизиране на правилата на Наредба № 20 с изискванията на Директива 2003/25/ЕО.

Приемането на предлагания проект на наредба няма да окаже въздействие върху държавния бюджет, защото не предвижда извършване на нови, неуредени до този момент дейности на Изпълнителна агенция „Морска администрация“, в това число и нови административни услуги, поради което не се налагат промени в утвърдения бюджет за настоящата бюджетна година, нито промяна в утвърдената щатна численост на администрацията.

Предлаганият проект на наредба е свързан с въвеждане в националното законодателство на изисквания на вторичното право на Европейския съюз (с изискванията съответно на Директива 2009/45/ЕО и на Директива 2003/25/ЕО, както е изменена с Директива (ЕС) 2023/946).

На основание чл. 26, ал. 2 – 4 от Закона за нормативните актове проектът на наредба, заедно с доклада/мотивите към него, е публикуван за обществено обсъждане на страницата на Министерството на транспорта и съобщенията и на Портала за обществени консултации на Министерски съвет.